KIRJALLINEN KYSYMYS E-1459/01 esittäjä(t): Christopher Heaton-Harris (PPE-DE) komissiolle. Budjettikohta A-3022.



Virallinen lehti nro 350 E , 11/12/2001 s. 0161 - 0162



KIRJALLINEN KYSYMYS E-1459/01 esittäjä(t): Christopher Heaton-Harris (PPE-DE) komissiolle (17. toukokuuta 2001) Aihe: Budjettikohta A-3022 Budjettikohdasta A-3022 myönnetään 1 500 000 euroa akateemiselle maailmalle sellaisten hankkeiden yhteisrahoitukseen, joiden tavoitteena on Euroopan yhdentymistä koskevan tiedon levittäminen. Vaikuttaa siltä, että tämä budjettikohta ei täydennä vaan on päällekkäinen niiden komission pääluokkaan kuuluvien budjettikohtien kanssa, joilla on täsmälleen samat tavoitteet, kuten esimerkiksi Bruggen College of Europe, Firenzen yliopistollinen Eurooppa-instituutti, Notre Europe -säätiö, Tuet Euroopan yhdentymisen aatetta edistäville järjestöille, Euroopan edun mukaiset yhdistykset ja liitot, Euroopan mietintäryhmät ja Tuki Jean Monnet -talolle. Voiko komissio selventää, millä tavoin budjettikohta A-3022 eroaa edellä mainituista budjettikohdista ja ansaitsee näin ollen 1 500 000 veronmaksajilta peräisin olevia määrärahoja? Saavatko jotkut tämän budjettikohdan edunsaajajärjestöistä myös jotain muuta yhteisön tukea? Onko komissio oikeudenmukaisuuden ja demokratian vuoksi valmis rahoittamaan järjestöjä, jotka suhtautuvat tasapainoisesti ja puolueettomasti Euroopan unionia koskevan tiedon levittämiseen yleisölle? Viviane Redingin komission puolesta antama vastaus (23. heinäkuuta 2001) Yhteisön yleisen talousarvion alamomentista A-3022 myönnetään tukia Euroopan yhdentymistä koskevaan toimintaan, jonka toteuttajat ovat yliopistotasoisia opinto- ja tutkimuskeskuksia. Budjettikohta on suunnattu yliopistopiireille ja niiden tutkimus- ja keskustelutoimintaan, jonka aiheena on Euroopan yhdentyminen. Kaikki nämä osatekijät muodostavat budjettikohdan erityispiirteet ja hakijoiden tukikelpoisuuden rajat. Taloudellisten resurssien hallinnointijärjestelmä perustuu ehdotuspyyntöön, joka julkaistaan Euroopan yhteisöjen virallisessa lehdessä sekä Internetissä. Ehdotuspyynnön sisältöä painottamalla voidaan kunakin vuonna tukea tiettyjä ensisijaisia aihealueita. On siis mahdollista tukea toimintoja, jotka liittyvät läheisesti unionin tärkeisiin kysymyksiin. Ensisijaisten aihealueiden ansiosta voidaan parantaa budjettimenojen vaikuttavuutta. Riippumattomat asiantuntijat arvioivat ehdotuspyynnön perusteella saadut hanke-esitykset, minkä jälkeen valitaan edunsaajat. Toisin kuin alamomentissa A-3022, budjettikohtien A-3010 (Bruggen College of Europe -oppilaitos), A-3011 (Firenzen yliopistollinen Eurooppa-instituutti), A-3020 (Notre Europe -säätiö) ja A-3036 (Tuki Jean Monnet -talolle) edunsaajat ovat ennalta määrättyjä, ja kyseisten kohtien selvitysosassa mainitaan yleensä, että määrärahat on tarkoitettu hallintokulujen tukemiseen. Budjettikohdan A-3022 tuensaajina ovat yliopistot. Niiden on lähetettävä hanke-esitykset ehdotuspyynnön perusteella. Budjettikohdasta yhteisrahoitetut hankkeet liittyvät Euroopan yhdentymistä koskevaan tutkimukseen ja keskusteluun. Tärkeimmät unionia koskevat ajankohtaiset aihealueet ovat valittujen hankkeiden toimintakohteita: Euroopan yhdentymisen haasteita koskevat seminaarit, toimielinten uudistamista ja unionin laajentumista käsittelevät yliopistojen opettajien tapaamiset, euron taloudellisia vaikutuksia koskevien konferenssien järjestäminen sekä unionia ja maailmankauppaa koskevat selvitykset. Näiden tukien päätarkoituksena on tukea Eurooppaa koskevaa keskustelua ja yliopistopiirien aktiivista osallistumista Euroopan yhdentymiseen. Muiden budjettikohtien tarkoituksiin verrattuna nämä tavoitteet ovat erityistavoitteita, jotka voidaan tunnistaa selvästi. Alamomenteissa A-3010, A-3011 jne. mainitut edunsaajaorganisaatiot eivät ole budjettikohdan A-3022 mukaan tukikelpoisia, eivätkä ne saa tukea tästä budjettikohdasta. Euroopan unionia koskevan tiedon levittämiseen suunnatun tuen osalta on syytä korostaa, ettei tällainen tiedotustoiminta ole budjettikohdan A-3022 perusteella tukikelpoista.